**Informatīvais ziņojums**

**"Par atļauju Tieslietu ministrijai uzņemties papildu saistības un īstenot projektu, piesaistot finansējumu no ārvalstu finanšu instrumentiem"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus plāno atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Pēc Latvijas iestāšanās ES Latvijas valsts pārvaldes institūcijām ir iespēja piedalīties ES finansēto Eiropas kaimiņattiecību un partnerības instrumenta *(European Neighbourhood and Partnership Instrument)* un Pirmspievienošanās palīdzības instrumenta *(Pre-accession Instrument)* institūciju stiprināšanas programmu mērķsadarbības (turpmāk – *Twinning*) un neliela apjoma mērķsadarbības *(Twinning Light)* projektu īstenošanā citās valstīs. Šo procesu Latvijā regulē Ministru kabineta 2009. gada 13. oktobra noteikumi Nr. 1161 "Par valsts budžeta finansētas institūcijas dalību Eiropas Savienības finansēto institūciju stiprināšanas programmu projektu īstenošanā citā valstī un projekta finansējuma plānošanu un uzskaiti" (turpmāk – Noteikumi Nr. 1161).

Tieslietu ministrija (turpmāk – TM) 2015. gada 13. novembrī uzsāka īstenot *Twinning* projektu Nr. MK 11 IB JH 03 15 "Tiesiskuma stiprināšana" (*Strengthening the Rule of Law*) (turpmāk – projekts) tieslietu jomā Maķedonijā, kura pabeigšanai ir nepieciešams priekšfinansējums no valsts budžeta. Projekts tiek finansēts no Pirmspievienošanās palīdzības instrumenta 2007.–2013. gadam (turpmāk – Instruments), kas ir izveidots ar Padomes 2006. gada 17. jūlija Regulu (EK) Nr. 1085/2006, ar ko izveido Pirmspievienošanās palīdzības instrumentu (turpmāk – Regula Nr. 1085/2006)[[1]](#footnote-1).

*Twinning* projektos visas attiecināmās izmaksas tiek finansētas 100 % apmērā no Instrumenta līdzekļiem. Saskaņā ar *Twinning* nosacījumu maksimālais finansējuma apjoms, ko iespējams saņemt kā avansa maksājumu no Eiropas Komisijas (turpmāk - EK), ir 90 % no plānotā EK finansējuma apjoma *Twinning* projektam. Līdz ar to *Twinning* projekta ieviesējiem, t.sk. *Twinning* projekta partneriem, jāspēj priekšfinansēt daļu no EK finansējuma – 10 % apmērā, kas tiks saņemts no EK kā noslēguma maksājums pēc *Twinning* projekta noslēguma atskaites apstiprināšanas. Noslēguma maksājums tiks ieskaitīts atpakaļ valsts budžetā.

Tādējādi, lai atbilstoši Ministru kabineta 2010. gada 18. maija noteikumos Nr. 464 "Noteikumi par 74. resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" (turpmāk – Noteikumi Nr. 464) noteiktajai kārtībai varētu iesniegt pieprasījumu valsts budžeta līdzekļu priekšfinansējuma nodrošināšanai, TM ir sagatavojusi informatīvo ziņojumu, lai uz tā pamata tiktu pieņemts Ministru kabineta lēmums par iespēju uzņemties valsts budžeta ilgtermiņa saistības projekta īstenošanai.

**2. *Twinning* projekti**

*Twinning* projektu galvenais uzdevums ir stiprināt valsts pārvaldes institūciju kapacitāti, piesaistot ES dalībvalstu ekspertus un radot iespēju veidot partnerattiecības un sadarbību starp dažādām valstīm. *Twinning* projektu galvenais mērķis ir efektīvas *acquis communautaire* ieviešanas nodrošināšana, veicinot likumdošanas sakārtošanu un institūciju kapacitātes stiprināšanu. *Twinning* projekti ir divu valstu sadarbības projekti, kas ir paredzēti tikai valsts pārvaldes institūciju sadarbībai, kuru laikā ES eksperti nodrošina ekspertīzi, veic saņēmējvalsts institūciju darbinieku apmācību un sniedz konsultācijas.

*Twinning* projektu ieviešanā ES dalībvalsts institūcija var piedalīties dažādos veidos:

1. kā vienīgie projekta īstenotāji;
2. sadarbojoties ar citu ES dalībvalsti, uzņemoties galvenā partnera lomu;
3. sadarbojoties ar citu ES dalībvalsti, kļūstot par jaunāko sadarbības partneri, kas uzņemas atbildību par noteiktas projekta komponentes ieviešanu;
4. ekspertu līmenī – dalībvalsts savā piedāvājumā iekļauj citas dalībvalsts institūcijas ekspertu/us.

*Twinning* projektu sagatavošana, ieviešana un uzraudzība notiek atbilstoši EK *Twinning* projektu rokasgrāmatā un tās pielikumos *(A Reference Manual on Twinning Projects 2012)* iestrādātajām prasībām.

Projekts tiek īstenots Instrumenta ietvaros, kas veicina:

1. demokrātisko iestāžu stiprināšanu, kā arī tiesiskuma stiprināšanu;
2. cilvēktiesību un pamatbrīvību sekmēšanu un aizsardzību un lielāku minoritāšu tiesību ievērošanu, dzimumu līdztiesību un diskriminācijas novēršanu;
3. valsts pārvaldes reformas, tostarp tādas sistēmas izveidi, kas dod iespēju decentralizēt palīdzības pārvaldi saņēmējvalstī saskaņā ar Padomes 2002. gada 25. jūnija regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam, izklāstītajiem noteikumiem;
4. ekonomikas reformu;
5. pilsoniskās sabiedrības attīstību;
6. sociālo integrāciju;
7. samierināšanos, paļāvības veicināšanas pasākumus un atjaunošanu;
8. reģionālo un pārrobežu sadarbību.

Attiecībā uz Regulas Nr. 1085/2006 I pielikumā uzskaitītajām valstīm palīdzību izmanto arī, lai atbalstītu šādas jomas:

1. *acquis communautaire* pieņemšana un īstenošana;
2. atbalsts politikas veidošanā, kā arī palīdzība, gatavojoties Kopienas kopējās lauksaimniecības politikas un kohēzijas politikas īstenošanai un pārvaldībai.

Attiecībā uz Regulas Nr. 1085/2006 II pielikumā uzskaitītajām valstīm palīdzību izmanto arī, lai atbalstītu šādas jomas:

1. pakāpeniska saskaņošana ar *acquis communautaire;*
2. sociāla, ekonomiska un teritoriāla attīstība, *inter alia*, ar infrastruktūru un investīcijām saistītas darbības, jo īpaši reģionālā, cilvēkresursu un lauku attīstības jomā.

*Twinning* projektu finansēšana notiek saskaņā ar noslēgto *Twinning* projekta ieviešanas līgumu, kas nosaka maksājumu organizēšanu un atskaitīšanas periodus. Projekta finansēšanas nosacījumi paredz, ka projekta gaitā projektam tiek piešķirts finansējums ne vairāk kā 90 % apmērā no kopējā apstiprinātā projekta finansējuma. Savukārt atlikušie 10 % tiek pārskaitīti pēc projektu īstenošanas pabeigšanas un attiecināmo izmaksu apstiprināšanas. Starpposma maksājums tiek maksāts, ja ir apgūti 70 % no sākotnēji ieskaitītā finansējuma vai ir pagājuši projekta īstenošanas pirmie 12 mēneši. Ja 12 mēnešus kopš projekta uzsākšanas finansējuma apguve ir mazāka par 70 % no sākotnēji ieskaitītā finansējuma, nākamais maksājums tiek samazināts atbilstoši finansējuma neapgūtajai daļai. Gala maksājums tiek pārskaitīts 60 dienu laikā pēc gala atskaišu iesniegšanas un apstiprināšanas.

**3***.***Informācija par *Twinning* projektu "Tiesiskuma stiprināšana"**

Projekts tika iesniegts Pirmspievienošanās palīdzības instrumenta Pārejas palīdzības un iestāžu veidošanas komponentes 2011. gada Maķedonijas Nacionālās programmas[[2]](#footnote-2) atklātā projektu konkursā Nr. MK 11 IB JH 03 15 "Tiesiskuma stiprināšana".

Projekta iesniedzējs (vadošais partneris) ir TM. Kā projekta jaunākais partneris projektā piedalās Horvātijas Tieslietu ministrija. Saņēmējvalsts (Maķedonija) partneri: Maķedonijas Republikas Tieslietu ministrija, Maķedonijas pārstāvja birojs Eiropas Cilvēktiesību tiesā, Tiesnešu un prokuroru mācību centrs un Advokātu asociācija. Projektu plānots īstenot 21 mēnesi, periodā: 2015. gada decembris–2017. gada septembris.

Projekta **mērķis** ir atbalstīt Maķedonijas tieslietu nozares institūciju tiesiskuma konsolidāciju, stiprinot institūciju kapacitāti un saskaņojot nacionālos tiesību aktus ar ES *acquis* un galvenajiem Eiropas Padomes cilvēktiesību instrumentiem.

Projekta ietvaros TM un Horvātijas Tieslietu ministrija nodos zināšanas un labo pieredzi Maķedonijai, lai palīdzētu tai kā ES kandidātvalstij integrēties ES tiesiskuma jomā.

Projekta ietvaros tiek īstenotas trīs komponentes:

1. Stiprināt Maķedonijas Republikas Tieslietu ministrijas kapacitāti, lai nodrošinātu pirms/pēc ES pievienošanās procesa funkciju izpildi, kā arī izstrādāt tiesību aktu piekļuves informācijas tehnoloģiju (turpmāk – IT) risinājumus.
2. Uzlabot attiecīgās tieslietu nozares darbinieku zināšanas un kapacitāti par ES *acquis* un citiem starptautiskiem standartiem tieslietās, veicinot to transponēšanu valsts tiesību aktos.
3. Uzlabot zināšanas un spējas attiecīgās tieslietu nozares dalībniekiem par Eiropas Cilvēktiesību un pamatbrīvību aizsardzības konvenciju, kā arī stiprināt Eiropas Cilvēktiesību tiesas spriedumu izpildes sistēmu.

Šo komponenšu ietvaros tiek īstenotas šādas aktivitātes:

1. Pašreizējās valsts pārstāvības Eiropas Cilvēktiesību tiesā sistēmas funkcionalitātes pārbaude un vajadzību izvērtējums.
2. Nacionālo tiesību aktu izvērtēšana atbilstoši ES pārstāvībai Eiropas Savienības Tiesā.
3. Maķedonijas Republikas Tieslietu ministrijas kapacitātes stiprināšana, organizatorisko un strukturālo noteikumu stiprināšana,koordinēšanas uzlabošana ministrijā un ar sadarbības partneriem, t.sk. atbalsts un ekspertīze jauna juridiskās palīdzības likuma izstrādei.

**Sasniedzamie rezultāti:**

* 1. stiprināta Maķedonijas Republikas Tieslietu ministrijas administratīvā kapacitāte un departamentu efektivitāte;
  2. sagatavotas pašmācības un tālākizglītības programmas;
  3. sniegts atbalsts ES tiesību aktu transponēšanai Maķedonijas tiesību aktos, kā arī Maķedonijas tiesību aktu harmonizēšana ar ES tiesību aktiem;
  4. sniegts atbalsts ar jaunām idejām un rekomendācijām Maķedonijas Republikas Tieslietu ministrijas IT departamentam, lai nodrošinātu turpmākus IT jomas uzlabojumus, kas ir saskaņā ar Tieslietu sektora reformu stratēģiju (*Justice Sectore Reform Strategy*);
  5. uzlabota Maķedonijas Tieslietu ministrijas mājaslapa un Likumdošanas datubāzes informācijas sistēma (LDBIS);
  6. uzlabota efektivitāte mehānismiem saistībā ar Eiropas Cilvēktiesību un pamatbrīvību aizsardzības konvencijas piemērošanas uzraudzību, Maķedonijas pārstāvību Eiropas Cilvēktiesību tiesā, Eiropas Cilvēktiesību tiesas nolēmumu izpildi un juridisko profesiju informētību par Eiropas Cilvēktiesību tiesas tiesu praksi;
  7. apmācīti tiesneši, prokurori, tiesu darbinieki un advokāti par Eiropas Cilvēktiesību un pamatbrīvību aizsardzības konvenciju, Eiropas Cilvēktiesību tiesas nolēmumiem un Eiropas Savienības Tiesu, kā arī vispārējo pārskatu par ES *acquis*;
  8. nodrošināta sabiedrības informēšanas kampaņa par Maķedonijas Republikas Tieslietu ministriju un ES.

Latvijas uzvara projektu konkursā apliecina, ka Latvija ir spējīga konkurēt ar citām ES dalībvalstīm, jo mūsu eksperti ir profesionāli un pieprasīti starptautiskā līmenī. Latvijas eksperti sekmē Maķedonijas kā ES kandidātvalsts nacionālo tiesību aktu saskaņošanu ar ES *acquis* un galvenajiem Eiropas Padomes cilvēktiesību instrumentiem. Projekta īstenošana ir vērtīga pieredze gan TM, gan Latvijai kopumā, jo tādējādi tiek iegūta starptautiska atzinība un novērtējums, kas tiks augsti novērtēts arī nākotnē. Latvija apliecina un pierāda, ka mūsu ekspertu zināšanas ir gana plašas, lai ar to palīdzību uzlabotu situāciju citās valstīs. Vienlaikus eksperti ne tikai sniedz pienesumu Maķedonijas tieslietu sistēmas uzlabošanā, bet arī papildina viņu zināšanas, kas lieti noderēs projektu īstenošanā gan Latvijā, gan ārvalstīs. Projekta īstenošanas laikā tiek veidoti arī starptautiskie kontakti un attiecības ar citu ES dalībvalstu pārstāvjiem, kuri īsteno projektus Maķedonijā, šādā veidā nodrošinot pieredzes, zināšanu, labās prakses un viedokļu apmaiņu arī ar citām ES dalībvalstīm un to pārstāvjiem. Projekta īstenošanas laikā tiek organizētas pieredzes apmaiņas vizītes, kurās Maķedonijas tieslietu sektora darbinieki iepazīstas ar Latvijas tieslietu nozari, kā arī tiek nodibināti vērtīgi kontakti.

Projekta kopējais Instrumenta finansējums attiecināmo izmaksu segšanai ir 1 000 000 EUR. Projekta līgumā noteikts avansa maksājums 557 665 EUR apmērā (saņemts 2015. gadā), starpposma maksājums 342 335 EUR (plānots saņemt 2016. gadā) apmērā, un noslēguma maksājums ir 10% no kopējām plānotajām projekta izmaksām jeb 100 000 EUR apmērā (plānots saņemt 2018. gadā). Projekta jaunākajam partnerim – Horvātijas Tieslietu ministrijai TM 2015. gadā pārskaitīja daļu no EK saņemta avansa maksājuma 125 930 EUR apmērā, plānotais starpposma maksājums 2016. gadā ir 56 878,00 EUR, savukārt noslēguma maksājums 2018. gadā ir 20 312,00 EUR. Savukārt noslēguma maksājumu Horvātijas Tieslietu ministrijai TM pārskaitīs 2018. gadā pēc noslēguma maksājuma 100 000 EUR apmērā saņemšanas no EK.

TM kopējās plānotās izmaksas ir 796 880 EUR, savukārt projekta jaunākā partnera – Horvātijas Tieslietu ministrijas kopējās plānotās izmaksas ir 203 120 EUR.

Līdz ar to kopējais nepieciešamais valsts budžeta finansējuma apmērs priekšfinansējuma nodrošināšanai ir 10% no kopējām plānotajām TM izmaksām jeb 79 688 EUR.

|  |  |
| --- | --- |
|  | **Kopējais nepieciešamais finansējums, EUR** |
| **EK finansējums** | 1 000 000 |
| **Nacionālais līdzfinansējums (nacionālais finansējums)** | 0 |
| **Priekšfinansējums (nacionālais finansējums)** | 79 688 |
| **Priekšfinansējums (Horvātijas Tieslietu ministrijas finansējums)** | 20 312 |
| **KOPĀ** | 1 100 000 |

Projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |  |
| --- | --- | --- | --- | --- | --- |
|  | **2015** | **2016** | **2017** | **2018** | **KOPĀ** |
| **Avansa/noslēguma maksājums** | 557 665 | 342 335 |  | 100 000 | **1 000 000** |
| **Attiecināmie izdevumi (EK līdzfinansējums)** | 176 014 | 569 523 | 154 463 |  | **900 000** |
| **Attiecināmie izdevumi (nacionālais līdzfinansējums)** |  |  | 0 |  | **0** |
| **Attiecināmie izdevumi – priekšfinansējums (nacionālais finansējums)** |  |  | 79 688 |  | **79 688** |
| **Attiecināmie izdevumi – priekšfinansējums (Horvātijas Tieslietu ministrijas finansējums)** |  |  | 20 312 |  | **20 312** |

Noteikumu Nr. 1161 18. punkts nosaka, ka *Twinning* projekta finansējumu iestāde plāno likumā par valsts budžetu kārtējam gadam kā ieņēmumus par sniegtajiem mak­sas pakalpojumiem. Ņemot vērā šo nosacījumu, TM *Twinning* projektus plāno budžeta programmā 48.00.00 "Tiesiskās un starpvalstu sadarbības pasākumu īstenošana", kas atbilstoši Ministru kabineta 2012. gada 31. jūlija noteikumiem Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" (turpmāk – Noteikumi Nr. 523) tiek iekļauta budžeta kopsavilkuma pirmajā daļā "Valsts pamatfunkciju īstenošana". Savukārt saskaņā ar Noteikumu Nr. 523 14. punktu katram ES politiku instrumentam un pārējai ārvalstu finanšu palīdzībai tiek lietota noteikta budžeta programmu struktūra un numerācija sākot no 60.00.00 līdz 80.00.00 budžeta programmai, kas tiek iekļauta budžeta kopsavilkuma otrajā daļā "Eiropas Savienības politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu īstenošana".

Sekmīgai projekta īstenošanai nepieciešamais valsts budžeta priekšfinansējums tiks pieprasīts atbilstoši Noteikumiem Nr. 464 un attiecīgi tiks plānota arī priekšfinansējuma atmaksa valsts budžetā. Lai izpildītu normatīvo aktu budžeta un finanšu jomā prasības, nodrošinātu efektīvu darba organizāciju un varētu Noteikumu Nr. 464 noteiktajā kārtībā iesniegt priekšfinansējuma pieprasījumu, projektam nepieciešamais finansējums no 2016. gada 1. septembra tiks plānots budžeta apakšprogrammā 73.07.00 "Pārējās ārvalstu finanšu palīdzības līdzfinansētie projekti (2014-2020)".

Līdz 2016. gada 1. septembrim projekta ietvaros veiktie izdevumi tiks atspoguļoti budžeta programmā 48.00.00 "Tiesiskās un starpvalstu sadarbības pasākumu īstenošana", bet turpmākajiem gadiem šī projekta realizācijai plānotais finansējums tiks izņemts no šīs programmas. Atbilstoši projektā paredzētajām aktivitātēm sākot no 2016. gada septembra (kad projekts tiks plānots budžeta apakšprogrammā 73.07.00 "Pārējās ārvalstu finanšu palīdzības līdzfinansētie projekti (2014-2020)") projekta sekmīgai realizācijai ir nepieciešams šāds finansējums:

* 2016. gadam 286 694 EUR apmērā (atlīdzība 96 374 EUR, t.sk. atalgojums 73 025 EUR, preces un pakalpojumi 133 442 EUR, starptautiskā sadarbība 56 878 EUR);
* 2017. gadam 234 151 EUR apmērā (t.sk. priekšfinansējums 79 688 EUR).

|  |  |  |  |  |
| --- | --- | --- | --- | --- |
| **Ieņēmumu, izdevumu, finansēšanas, funkcijas klasifikācijas kods** | **Programmas/ apakšprogrammas nosaukums; klasifikācijas koda nosaukums** | **2016. gads** | **2017. gads** | **2018. gads** |
| **73.07.00** | **Pārējās ārvalstu finanšu palīdzības līdzfinansētie projekti (2014-2020)** |  |  |  |
| **17000 - 21700** | **Resursi izdevumu segšanai** | **286 694** | **234 151** | **100 000** |
| **21100; 21200** | **Ārvalstu finanšu palīdzība iestādes ieņēmumos** | 286 694 | 154 463 | 100 000 |
| 21210 | Ārvalstu finanšu palīdzība atmaksām valsts pamatbudžetam |  |  | 79 688 |
| **21700** | **Dotācija no vispārējiem ieņēmumiem** |  | **79 688** |  |
| 21710 | Vispārējā kārtībā sadalāmā dotācija no vispārējiem ieņēmumiem |  | 79 688 |  |
| **1000 - 9000** | **Izdevumi - kopā** | **286 694** | **234 151** | **100 000** |
| **1000 - 4000; 6000 - 7000** | **Uzturēšanas izdevumi** | **286 694** | **234 151** | **100 000** |
| **1000 - 2000** | **Kārtējie izdevumi** | **229 816** | **234 151** |  |
| 1000 | Atlīdzība | 96 374 | 108 551 |  |
| 1100 | Atalgojums | 73 025 | 82 649 |  |
| 2000 | Preces un pakalpojumi | 133 442 | 125 600 |  |
| **7600 - 7700** | **Kārtējie maksājumi Eiropas Savienības budžetā un starptautiskā sadarbība** | **56 878** |  | **20 312** |
| 7700 | Starptautiskā sadarbība | 56 878 |  | 20 312 |
| **7100 - 7500; 7800** | **Uzturēšanas izdevumu transferti** |  |  | **79 688** |
| **7500** | **Atmaksa valsts budžetā par veiktiem uzturēšanas izdevumiem** |  |  | 79 688 |

Pēc projekta pabeigšanas un attiecināmo izmaksu apstiprināšanas EK veiks noslēguma maksājumu priekšfinansējuma apjomā 100 000 EUR apmērā, no kuriem 20 312 EUR tiks pārskaitīti projekta jaunākajam partnerim – Horvātijas Tieslietu ministrijai, savukārt 79 688 EUR tiks atmaksāti valsts budžetā kā atmaksa par veiktajiem uzturēšanas izdevumiem, tādējādi nodrošinot līdzekļu ieskaitīšanu valsts pamatbudžeta ieņēmumos.

**4. Turpmākā rīcība**

Tā kā dalība ārvalstu finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus projektu veiksmīgai ieviešanai un īstenošanai, tad, lai nodrošinātu sekmīgu projekta aktivitāšu pabeigšanu, nepieciešams:

1. Atļaut TM uzņemties valsts budžeta ilgtermiņa saistības projekta īstenošanai 620 845 EUR apmērā, tajā skaitā priekšfinansējums 79 688 EUR.
2. Projekta realizācijai no 2016. gada septembra nepieciešamo finansējumu ieplānot budžeta apakšprogrammā 73.07.00 "Pārējās ārvalstu finanšu palīdzības līdzfinansētie projekti (2014-2020)" 2016. gadam - 286 694 EUR; 2017. gadam - 234 151 EUR
3. Latvijas valsts priekšfinansējumu 2017. gadam 79 688 EUR apmērā pārdalīt no budžeta 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

13.09.2016.13:15

2428

A. Zvirgzda-Supe

67036848, Arta.zvirgzda-supe@tm.gov.lv

1. <http://eur-lex.europa.eu/legal-content/LV/TXT/?uri=CELEX%3A32006R1085> [↑](#footnote-ref-1)
2. <http://ec.europa.eu/enlargement/pdf/the_former_yugoslav_republic_of_macedonia/ipa/2011/np2011taib-fyrom_en_annexe.pdf> [↑](#footnote-ref-2)